
הנדון:  בקשה מיום 23.1.22 לפי חוק חופש המידע

במענה לפנייתך שבנדון:
ב 4.12.17, פורסמה בילקוט הפרסומים (7633) החלטת שר התקשורת דאז, מר איוב קרא, לפיה כל החובות הקיימים לרשות השידור אשר טרם נפתח לגבייתם  תיק בהוצאה לפועל, יועברו לגביה במרכז לגביית קנסות, אגרות והוצאות (להלן- המרכז). מדובר בחובות שעד אותו מועד נגבו בגבייה מנהלית על ידי  אגף הגבייה של רשות השידור ולאחר מכן באמצעות חברת הגבייה מ.ג.ע.ר. בהתאם להחלטה זו, הועברו למרכז ב 15/04/18  כ-  749 אלף תיקים. יובהר כי נכון לסוף שנת 2021 נסגרו יותר ממחציתם. 
כאמור, חובות שבמועד החלטת שר התקשורת כבר נפתח בגינם תיק בהוצאה לפועל, לא הועברו לגבייה במרכז וגבייתם מתבצעת בהוצאה לפועל באמצעות  עורכי דין חיצוניים שנשכרו במכרזים על ידי רשות השידור טרם פירוקה.  









2. במענה לסעיף 2- 
החובות שהועברו לגבייה במרכז  מתנהלים בדומה ליתר החובות הנגבים במרכז וחלים עליהם נהלי העבודה הכלליים של המרכז. 
מכיוון שרשות השידור נסגרה, המרכז מטפל בפניות חייבים בהתאם לנהלים שהיו קיימים בזמן שרשות השידור הייתה קיימת. 

יובהר,  כי  המרכז קיבל  את רשימת החובות מרשות השידור ופעל לפי רשימה זו זאת לאחר מחק את כל  החובות שחל לגביהם חשש של שיהוי או מניעות אחרת לגביית החוב. 
כאשר אזרח פונה בטענה כזו או אחרת לבדיקת החוב, לרבות בשאלת קיומו של מקלט טלויזיה בתקופת החוב הרלוונטית, עומד לרשות המרכז המחשב של רשות השידור, על מנת  לאשש קיומו של  החוב. 
אם מועלית  טענת חייב לגבי מהות החוב, המרכז מסתמך  על נהלי רשות השידור המפרטים חבות של אזרחים בתשלום האגרה. 

3. במענה לסעיף 3- 
למרכז ניתנה הרשאת גישה למערכת הנתונים הממוחשבת של רשות השידור. המרכז ממשיך להפעיל ולתחזק את מערכת המחשוב של רשות השידור שם נמצא כל בסיס הנתונים הרלוונטי לחובות- הסיבה להקמת החיוב, תקופת החיוב, פעולות גבייה, קיומן של פניות אזרח מכל התקופות, תשלומים  ועוד. 
למרכז אין אפשרות לצפות במסמכים שהוגשו ע"י אזרחים הואיל וכלל המסמכים הועברו לארכיון. יחד עם זאת, קיים תיעוד לגבי הפניות- אם הוגשו מסמכים, אם נבדקו ומה תוצאות הבדיקה. בחלק מהמקרים ניתן לאתר את המסמכים באמצעות עו"ד שטיפלו בתיק.

4. במענה לסעיף 4- 
לחובות אגרה שלא שולמו מתווספות תוספות פיגור לפי תקנות רשות השידור (אגרות, פטורים, ריבית והצמדה), תשל"ד-1974. בהתאם לתקנה 6 לתקנות,  לאגרה שלא שולמה במועדה,  יווספו התוספת האלה- 
1. עבר חודש אחד מהתאריך שנקבע לתשלום האגרה- קנס בשיעור 10% מסכום האגרה;
2. עברו  חודשיים מהתאריך שנקבע לתשלום האגרה- קנס בשיעור 20% מסכום האגרה;
3. עברו  3 חודשים מהתאריך שנקבע לתשלום האגרה- קנס בשיעור 30% מסכום האגרה וכן הפרשי הצמדה על סכום האגרה;
4. עברו  4 חודשים מהתאריך שנקבע לתשלום האגרה- קנס בשיעור 40% מסכום האגרה וכן הפרשי הצמדה על סכום האגרה;
5. עברו  5 חודשים מהתאריך שנקבע לתשלום האגרה- קנס בשיעור 50% מסכום האגרה וכן הפרשי הצמדה על סכום האגרה;

יצוין, כי בכל החובות שנקלטו במרכז חלפו למעלה מ 5 חודשים מהתאריך שנקבע לאגרה ולפיכך, במועד קליטתם של החובות במרכז,  לכל החובות כבר התווסף קנס בשיעור 50% מסכום האגרה וכן הפרשי הצמדה וזאת עוד בטרם קליטתם במרכז. 
למרות  זאת, עם קליטת תיקי רשות השידור במרכז, ניתנה לכל החייבים האפשרות לשלם את  סכום האגרה  ללא הקנס בשיעור  50% (היינו כשליש מערכו של החוב במועד הקליטה הופחת). לכל החייבים נשלחה איגרת המיידעת אותם על אפשרות זו .  









בברכה,
רבקה אהרוני
הממונה על חוק חופש המידע
האגף לתכנון מחקר וקשרי חוץ

רשות האכיפה והגבייה, רח' ירמיהו 37, ירושלים  9446722

